Zembla Berria

Zembla Berria (, ) Ozeano Artikoan dauden bi uhartek (Ipar uhartea eta Hego uhartea) osaturiko errusiar uhartedia da. 90.650 km²-ko azalera du.

 Geografia 
Uhartediak Europako iparraldeko muga Ozeano Artikoan osatzen du. Era berean, Barentseko itsasoaren ekialdeko muga eta Karako itsasoaren mendebaldekoa da.

Uhartediak bi uharte nagusi (Ipar uhartea eta Hego uhartea) eta zenbait uharte txiki ditu; guztira, 90.650 km² zabal eta 900 km luze da. Haren iparraldeko muturra Zirkulu Polar Artikotik 470 kilometrora dago.

 Ipar uhartea () 73º eta 77º ipar latitudeen artean dago. 48.904 km² izanda, Europako laugarren uharterik handiena da. Iparraldeko muturrean, 1.590 m altuera du. Glaziarrez beterik dago.

 Hego uhartea () 71º eta 73º ipar latitudeen artean dago. 33.275 km² izanda, Europako seigarren uharterik handiena da eta 1.342 m-ko altuera du. Ipar uhartean ez bezala, glaziarrak altueran baino ez daude eta beste guztia tundra da.

Uhartedia menditsua da oso, izan ere, Uralen jarraipena da.

 Historia 

Errusiarrek Zembla Berria XI. mendetik ezagutzen dute, Novgorodeko merkatariek bisitatu zutelako. Hala ere, europarrek ez zuten XVI. mende arte uhartedia esploratu: 1553an Hugh Willoughbyk bisitatu zuen eta 1594tik 1597ra bitartean, Willem Barentsek esploratu zuen.

Gerra Hotzaren aldian, SESBak bere bonba atomikoak probatzeko erabili zuen Zembla Berria.

 Demografia 

2002ko erroldaren arabera, uhartediak 2.716 biztanle zituen, haietatik 2.622 Belushya Guba hiriburuan. Jatorrizko biztanleak 150 inguru dira, bi herenak nenetsak.

 Ikus gainera 
 Tsar Bonba

 Erreferentziak 

 Kanpo estekak 

Kategoria:Errusiako uharteak
Kategoria:Ozeano Artikoko uhartediak
Kategoria:Arkhangelsk oblasta
Kategoria:Kara itsasoa